《踏莎行 秋怀》
清代·万树

叶下星窗，雁横飙馆。便凄凉煞无人管。前程昨梦不堪提，素颜青鬓都频换。

宝袜香存，彩笺音断。细将心事灯前算。三年有半为伊愁，人生能几三年半。

作者简介：（1630前后—1688）清江苏宜兴人，字红友，又字花农，号山翁。国子监生。康熙十八年起，先后在福建、广东任吴兴祚幕僚。工词曲，曾作传奇及杂剧二十余种。尤精词律。有《词律》、《香胆词》、《拥双艳三种曲》、《璇玑碎锦》等。